Humillima nostri recommendacione premissa debitum in Domino reuerencie et honoris. Reuerendissime pater, attulit nobis hesterna die familiaris noster literas p. v. reuerendissime de aliquibus negociis perarduis, que deliberacione indigent matura, mentionem facientes de quibus in prioribus literis nostris paternitatj vestre reuerendissime partim scripsimus, sperantes quod Kanutus Pose ad presenciam p. v. in breui veniens cerciorem de singulis faciet informacionem. Meminit pretera in eisdem literis p. v. de dieta instantj estate Telgis celebranda, a qua beniuolencia paternitatis vestre interueniente petimus absolui quemadmodum prioribus literis nostris optauimus. Scribit jnsuper p. v. de fevdis a castro Viburgensi alienatis etc. Preterea adhuc rogamus pro parte domini Nicolai Ericsson, ut possent mediante consilio p. v. reuerendissime quamprimum castro reunire priusquam obuenciones istius anni, que solent de piscaturis et aliis tempore vernalj exhiberi, per officiales dominj gubernatoris subleuentur. Summas paternitatj v. gracias referentes, qui negocium huiusmodi ad instancias nostras non desinit promouere, pro aliis eciam nouitatibus paternitatj vestre reuerendissime gracias habemus immortales, quam summus ecclesie pastor ad tuicionem ecclesie sue sancte et nostram consolacionem singularem sanam et incolumem diutissime conseruare dignetur. Ex Abo fferia 4:a ebdomada Quasimodogenitj, nostro sub signeto Magnus, eadem gracia episcopus Aboensis Adress: Reuerendissimo in Christo patri et domino domino Jacobo, miseracione diuina alme Vpsalensis ecclesie archiepiscopo, domino et fautori nostro.